Aalborg DHs skæbne kan afgøres mandag, når klubben skal i skifteretten i håb om at få godkendt rekonstruktionen af selskabet.

Mandag eftermiddag kan Aalborg DHs fremtid blive besluttet. Klubben har nemlig fået tilladelse til at gennemføre en rekonstruktion, og den rekonstruktion skal godkendes i skifteretten i dag. En rekonstruktion er sidste mulighed for at redde klubben, da blandt andre SKAT gennem længere tid har efterspurgt de penge, som klubben skylder. - Det er vores eneste mulighed for overlevelse, sagde bestyrelsesformand Bjarne Brath til TV2/Nord tilbage i april, da klubben fik tilladelse til en rekonstruktion. Klubben har fået en frist på 30 dage til at få styr på rekonstruktionen og betalingen af de sidste kreditorer, og hvis rekonstruktionen ikke bliver godkendt i skifteretten, så udløber den tidsfrist. Så vil næste skridt være en konkurserklæring og en tvangsnedrykning til 2. division.